
RAPORT  COMUN
asupra proiectului de Lege pentru abrogarea Cap.IV din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional 
(PLx 301/2010),  
proiectului de Lege pentru abrogarea Cap.IV din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional 
(PLx 302/2010)
şi

propunerii legislative pentru modificarea Legii nr.329 din 5 noiembrie 2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor - cadru cu Comisia Europeană şi Fondul Monetar Internaţional 
(Plx 347/2010)
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru buget, finanţe şi bănci au fost sesizate cu dezbaterea pe fond a proiectului de Lege pentru abrogarea Cap.IV din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional (PLx 301/2010), a proiectului de Lege pentru abrogarea Cap.IV din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional (PLx 302/2010) şi a propunerii legislative pentru modificarea Legii nr.329 din 5 noiembrie 2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor - cadru cu Comisia Europeană şi Fondul Monetar Internaţional (Plx 347/2010), trimise comisiilor cu adresele nr.PLx 301 şi PLx 302 din 12 mai 2010, respectiv Plx 347 din 20 mai 2010.
Pentru respectarea normelor de tehnică legislativă, evitarea paralelismelor în reglementare şi adoptarea unor soluţii legislative echitabile şi acoperitoare tuturor situaţiilor, membrii celor două comisii au hotărât conexarea celor trei iniţiative legislative. Menţionăm că în acest sens s-au pronunţat atât Consiliul Legislativ, cât şi Guvernul.

La întocmirea prezentului raport, Comisiile au avut în vedere:

· avizele Consiliului Legislativ (nr.13/08.01.2010, 1531/21.12.2009 şi 1532/21.12.2009)

· avizele Consiliului Economic şi Social (nr.58/11.01.2010 şi 8/04.01.2010)

· avizele Comisiei juridice, de disciplină şi imunităţi (nr.538/02.06.2010, 465/26.05.2010 şi 466/26.05.2010)

· avizul Comisiei pentru administraţie publică, amenajarea teritoriului şi echilibru ecologic (nr.26/1426/02.06.2010)

· avizele Comisiei pentru egalitatea de şanse pentru femei şi bărbaţi (nr.37/529/01.06.2010, 37/515/27.05.2010 şi 37/514/27.05.2010)

· punctele de vedere ale Guvernului (nr.517/01.03.2010, 514/01.03.2010 şi 515/01.03.2010).

Cele trei proiecte de acte normative au ca obiect de reglementare abrogarea Capitolului IV din Legea nr.329/2009, cu referire la interzicerea cumulului pensiei cu salariul pentru acele persoane al căror cuantum al pensiei depăşeşte salariul mediu brut utilizat la fundamentarea bugetului asigurărilor sociale de stat.
Astfel, prin propunerea legislativă cu nr. Plx 347 se propune modificarea Legii nr.329/2009 în sensul abrogării articolelor 17-26 din Capitolul IV al legii, iar prin proiectele cu nr.PLx 301 şi PLx 302 se propune abrogarea expresă a întregului capitol, precum şi instituirea unor prevederi prin care Guvernul României, autorităţile şi instituţiile publice centrale şi locale, precum şi regiile autonome, societăţile comerciale la care capitalul este deţinut integral sau majoritar de stat ori de o unitate administrativ-teritorială, alţi angajatori, după caz, să facă, în termen de 60 de zile de la data intrării în vigoare a acestor prevederi, reparaţiile materiale, morale şi de orice altă natură, pentru daunele produse angajaţilor prin efectele aplicării Capitolului IV (art.17-26) din Legea nr.329/2009.

Cele două comisii, reunite în şedinţa comună din 28 septembrie 2010, propun plenului Camerei Deputaţilor adoptarea cu amendamente a propunerii legislative cu nr.Plx 347/2010 şi respingerea proiectelor de lege cu nr.PLx 301/2010 şi PLx 302/2010 întrucât prevederile acestora sunt reglementate parţial în soluţia propusă prin propunerea legislativă care a fost adoptată. De asemenea, membrii comisiei au considerat că nu se pot acorda reparaţii materiale, morale şi de orice altă natură întrucât ar fi retroactive, iar unele dintre ele nu pot fi cuantificate.
Membrii comisiilor au hotărât adoptarea propunerii legislative cu nr. Plx 347 considerând că prevederile Cap.IV din Legea nr.329/2009 sunt în totală contradicţie cu legislaţia în vigoare privind dreptul la muncă, dreptul la pensie, dreptul la proprietate privată, cu dispoziţiile art.1 din Primul Protocol adiţional la Convenţia pentru apărarea drepturilor omului şi libertăţilor fundamentale şi cu art.6 pct.1 din Pactul internaţional cu privire la drepturile economice, sociale şi culturale, care recunoaşte şi garantează necondiţionat dreptul la muncă. Totodată, se arată că prin stabilirea imperativă a limitei cuantumului pensiei până la care se poate realiza cumulul cu salariul, se produc discriminări, dar şi limitări ale accesului şi dreptului la muncă în sistemul public, pentru persoane cu pregătire temeinică, experienţă şi expertiză în anumite domenii, cum ar fi: comisiile parlamentare pentru apărare, ordine publică, siguranţă naţională, de control parlamentar asupra SRI şi SIE, compartimentele de protecţie a informaţiilor clasificate, departamentele de poliţie comunitară, oficiile de cadastru şi publicitate imobiliară, precum şi multe alte autorităţi şi instituţii publice.

Atât propunerea legislativă cât şi proiectele de lege fac parte din categoria legilor organice, conform prevederilor art.73 alin.(3) din Constituţia României, republicată.

La dezbaterile asupra celor trei proiecte de acte normative în şedinţa comună din 28 septembrie 2010 au participat, în conformitate cu prevederile art.55 din Regulamentul Camerei Deputaţilor:

· d-l Nicolae Ivăşchescu - Secretar de Stat, Ministerul Muncii, Familiei şi Protecţiei Sociale 

· d-na Georgeta Jugănaru - director, Ministerul Muncii, Familiei şi Protecţiei Sociale 

· d-na Georgeta Toma – director, Ministerul Finanţelor Publice.

La lucrările comisiilor au fost prezenţi 50 deputaţi, din totalul de 57 membri ai celor două comisii.

Raportul comisiilor a fost adoptat cu majoritate de voturi (14 voturi împotrivă).
Propunerea legislativă a fost respinsă de Senat în şedinţa din 17 mai 2010, iar cele două proiecte de lege au fost adoptate de Senat în condiţiile art.75 alin.(2) teza a III-a din Constituţia României, republicată.
Pentru toate cele trei proiecte de acte normative, Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, membrii celor două comisii propun adoptarea cu amendamente a propunerii legislative cu nr. Plx 347/2010, după cum urmează:
Amendamente admise:
	Nr. crt.
	Text iniţial
	Text propus de Comisie

(autorul amendamentului)
	Motivarea

amendamentelor propuse

	1
	Titlul legii

Lege pentru modificarea Legii nr.329 din 5 noiembrie 2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional


	Titlul legii

Lege pentru abrogarea Cap.IV din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional


	Pentru respectarea normelor de tehnică legislativă.

	2
	Articol unic. – Legea nr.329 din 5 noiembrie 2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional, publicată în Monitorul Oficial al României, Partea I, nr.761 din 9 noiembrie 2009, cu completările ulterioare, se modifică după cum urmează:
1. Articolele 17-26, Capitolul IV - Măsuri privind regimul cumulului pensiilor cu veniturile salariale, în scopul reducerii cheltuielilor bugetare se abrogă.


	Articol unic. - Capitolul IV - Măsuri privind regimul cumulului pensiilor cu veniturile salariale, în scopul reducerii cheltuielilor bugetare, cuprinzând articolele 17 – 26, din Legea nr.329/2009 privind reorganizarea unor autorităţi şi instituţii publice, raţionalizarea cheltuielilor publice, susţinerea mediului de afaceri şi respectarea acordurilor-cadru cu Comisia Europeană şi Fondul Monetar Internaţional, publicată în Monitorul Oficial al României, Partea I, nr.761 din 9 noiembrie 2009, cu completările ulterioare, se abrogă.

	Pentru respectarea normelor de tehnică legislativă şi identificarea corectă a textelor care se aborgă.


	PREŞEDINTE,

Victor Paul DOBRE
	PREŞEDINTE,

Viorel ŞTEFAN

	SECRETAR,

Adrian SOLOMON
	SECRETAR,

Iuliu NOSA


	Şef serviciu,

Consilier parlamentar Elena Mesaroş

	
	Şef serviciu,

Consilier parlamentar Gica Roşu

Consilier parlamentar Mariana Bărdiţă

Consilier parlamentar Giorgiana Ene

Expert parlamentar Vasilica Popa

